b'\n_START_ARTICLE_\nChalcosoma engganensis\n_START_SECTION_\nUtseende\n_START_PARAGRAPH_\nEn stor (35-60 millimeter) og tung bille, men noe mindre enn de andre Chalcosoma-artene. Kroppen er glinsende svart. Hannen har et kraftig horn (rettet skr\xc3\xa5tt oppover og framover) p\xc3\xa5 hodet. P\xc3\xa5 hver side av pronotum er det et krumt, framoverrettet horn. Rett over hodet er det en kort men kraftig pigg. Denne arten skiller seg fra normalt utviklede eksemplarer av de andre Chalcosoma-artene ved at hornene er kortere, men kan ligne mye p\xc3\xa5 sm\xc3\xa5 eksemplarer av Chalcosoma moellenkampi og p\xc3\xa5 noen \xc3\xb8y-former av Chalcosoma atlas. Hunnen mangler disse hornene og piggene, og er mindre.\n_START_SECTION_\nLevevis\n_START_PARAGRAPH_\nDenne billen lever i regnskog. Larvene utvikler seg inne i d\xc3\xb8de trestammer. Hannene bruker hornene p\xc3\xa5 hodet og pronotum til \xc3\xa5 kjempe med hverandre om hunnene, eller kamp om f\xc3\xb8deressurser. De store hannene er sv\xc3\xa6rt aggressive overfor hverandre, mindre hanner med mindre horn mindre aggressive.\n_START_SECTION_\nUtbredelse\n_START_PARAGRAPH_\nArten er beskrevet fra \xc3\xb8ya Enggano s\xc3\xb8rvest for Sumatra.'